उदयपुर. एक पिता ने बेटे की टीबी से मौत होने के बाद दुर्घटना बीमा पॉलिसी के दस लाख रुपए लेने के लिए एक्सीडेंट में मौत होना बता कोर्ट इस्तगासे से बेकरिया थाने में फर्जी एफआईआर दर्ज करा दी। फिर दस्तावेजों के आधार पर पंचायत से मृत्यु प्रमाण पत्र भी बनवाकर इंश्योरेंस कंपनी में क्लेम कर दिया। इंश्योरेंस कंपनी ने पड़ताल की तो धोखाधड़ी का पता चला और भूपालपुरा थाने में एफआईआर दर्ज कराई।
पुलिस ने जांच कर मृतक रणछा के पिता क्यारी निवासी नाथिया पुत्र ओगाराम गमेती और एक्सीडेंट में गवाह बने क्यारी निवासी सोवनाराम उर्फ सोहना को गिरफ्तार किया है। थानाधिकारी चांदमल ने बताया कि नाथिया और सोवनाराम से पूछताछ कर मामले में मालवा के चौराहा, बेकरिया पीएचसी के डॉ. योगेश मीणा और सिरोही निवासी प्रकाश मारसाब की भूमिका की जांच की जा रही है। नाथिया ने कबूला है कि प्रकाश के साथ मिलकर धोखाधड़ी की थी और डॉ. योगेश मीणा ने रणछा के एक्सीडेंट की पर्ची बना उसे उदयपुर रैफर किया था। डॉ. योगेश वर्तमान में झाड़ोल सीएचसी में कार्यरत है।
डॉक्टर-पुलिस की कार्य प्रणाली भी सवालों के घेरे में
एएसआई गोटीलाल ने बताया कि अस्पताल से टीबी से हुई मौत की रिपोर्ट मिली। डॉ. योगेश मीणा ने आरोपियों से मिलीभगत कर फर्जी रैफर रिपोर्ट बनाई थी या आरोपियों ने डॉ. योगेश को धोखे में रखकर किसी अन्य को रणछा बताकर उसे उदयपुर रैफर कराया था, इस बारे में जांच की जा रही है। नाथिया ने एक्सीडेंट की फर्जी एफआईआर दर्ज कराई और पुलिस ने बगैर जांच अदमपता में एफआर लगा दी। इससे बेकरिया थाने की कार्यप्रणाली भी सवालों के घेरे में आ गई है।
ये है मामला
अक्टूबर 2016 में फ्यूचर जनरली इंडिया इंश्योरेंस कंपनी के सीनियर एक्जीक्यूटिव मोनू भावसर ने भूपालपुरा थाने में मामला दर्ज कराया था। जांच में पाया कि नाथिया के बेटे रणछा ने दुर्घटना बीमा पॉलिसी कराई थी। रणछा की 2014 को टीबी से मौत हुई थी और वह बेकरिया के हॉस्पिटल में भर्ती भी हुआ था। एक युवक प्रकाश ने पॉलिसी के दस लाख लेने नाथिया और सोवनाराम के साथ योजना बनाई और मालवा के चौराहा के पास हुए एक्सीडेंट में बेटे रणछा की 30 मार्च 2015 को एक्सीडेंट होना बताया और कोर्ट इस्तगासे के जरिए बेकरिया थाने में एफआईआर भी दर्ज करा दी।
कहानियों में ही उसे पीएचसी ले जाया गया। पीएचसी के डॉ. योगेश मीणा ने उसे उदयपुर रैफर किया। रास्ते में उसकी मौत हो गई। बेकरिया पुलिस ने जांच किए बगैर एफआर लगा दी। नाथिया ने इसी फर्जी एफआईआर व एफआर के जरिए क्यारी ग्राम पंचायत से मृत्यु प्रमाणपत्र बनवा लिया और कंपनी से दुर्घटना पॉलिसी के दस लाख रुपए देने का आवेदन किया। वेरीफिकेशन के बाद सच्चाई का पता चला।
hin_Deva hin_Deva hin_Deva hin_Deva hin_Deva hin_Deva hin_Deva